
అమెరికాలో భారతీయులపై దాడులు కొనసాగుతూనే ఉన్నాయి. తాజాగా వరంగల్కు చెందిన ఓ అమ్మాయిపై దుండగుడు కాల్పులు జరపడంతో ఆమె ప్రస్తుతం ఆస్పత్రిలో చికిత్స పొందుతున్నారు. ఒక ప్రవాస భారతీయుడు అనుమానాస్పద స్థితిలో మృతిచెందిన ఘటన తాజాగా వెలుగులోకి వచ్చింది. కాగా, అమెరికాలో వరుసగా భారతీయులపై జాత్యహంకార దాడులు జరుగుతున్న నేపథ్యంలో ఈ ఘటనపై సందేహాలు వ్యక్తమవుతున్నాయి. కాగా, ఇటీవల దుండగుల కాల్పుల్లో వంశీ, శ్రీనివాస్ కూచిభొట్ల, హర్నీశ్ పటేల్ అమెరికాలో హత్యకు గురైన విషయం తెలిసిందే. అమెరికా సమాజం ఆర్థిక, సామాజిక సంక్షోభంలో కూరుకుపోవడంతో ప్రజా సమూహాల మధ్య, వివిధ జాతీయుల మధ్య, మతస్థుల మధ్య విద్వేష వాతావరణం చోటుచేసుకుంది. నిరుద్యోగానికి కారణం వలస ప్రజలేనని, వారిని వెళ్ళగొడితేనే విధులు, నిధులు అన్నీ తమసొంతం కాగలవని సగటు శ్వేత జాతీయుని ఆకాంక్షగా మారింది. ఈ ఆకాంక్షలకు ప్రాతినిధ్యం వహిస్తూ ఎన్నికైన ట్రంప్ ప్రభుత్వం ఎలాంటి చారిత్రక వైపరీత్యాలకు పాల్పడుతోందీ వేచి చూడాలి.- ఫణిభొట్ల అమూల్య, హైదరాబాద్

americalo bhaaratheeyulapai daadulu konasagutune unnaayi. taajaagaa varangalku chendina oo ammayipai dundagudu kaalpulu jarapadamtho aame prastutam aaspatrilo chikitsa pondutunnaaru. oka pravasa bhaarateeyudu anumaanaaspada sthitilo mrutichendina ghatana taajaagaa veluguloki vachindi. kaga, americalo varusagaa bhaaratheeyulapai jaatyahamkaara daadulu jarugutunna nepathyamlo ee ghatanapai sandehaalu vyaktamavutunnaayi. kaga, iteevala dundagula kaalpullo vamshee, srinivas koochibhotla, harnish patel americalo hatyaku guraina vishayam telisinde. america samajam aardhika, saamaajika sankshobhamlo koorukupovadamto praja samuuhaala madhya, vividha jaateeyula madhya, matasthula madhya vidvesha vaataavaranam chotuchesukundi. nirudyogaaniki kaaranam valasa prajalenani, vaarini vellagodithene vidhulu, nidhulu annee tamasontam kagalavani sagatu shwetha jaateeyuni aakaankshagaa maarindi. ee aakaankshalaku praatinidhyam vahistuu ennikaina trump prabhutvam elanti chaaritraka vaipareetyaalaku paalpadutondii vechi chudali.- phanibhotla amoolya, hyderabad